बड़े भाई और छोटे भाई के बीच 'समाप्त' होता यह 'शिष्टाचार' दिल पर कई-कई छुरियां चला रहा है। मगर मीडिया या अति-राष्ट्रवादियों को इससे क्या? वो तो जैसे हर बात, हर तल्खी पे बस 'मजा' लेने के लिए ही बने हैं। मोदी-शरीफ के बीच आई बेरूखी को कुछ यों दिखलाया जा रहा है कि मानो यह दुनिया का 'आठवां आश्चर्य' हो। इसे गिनिज बुक ऑफ रिकार्ड में दर्ज करवाया ही जाना चाहिए। इस देश के मीडिया और उस देश के मीडिया के बीच टीवी पर जमकर 'बचकानी किस्म' की बहसें हो-चल रही हैं। बहसों को देखकर लग रहा है कि किसी सब्जी मंडी में खड़े हैं और आलू-प्याज पर जबरन मौल-भाव हो रहे हैं। मिले आपस में वे दोनों नहीं हैं, दर्द इनके और उनके पेटों में उठा रहा है। हद है प्यारे।